《道旁叹》
清代·周弘

三月四月麦未熟，饿夫扶携领官粟。得粟村墟起爨烟，嫠妇何为道旁哭。

自言幼本名闺妹，父母衣我红罗襦。十七嫁作儒家妇，足迹不出门中枢。

夫亡十指难糊口，连岁凶荒断升斗。县帖纷纷催乐输，大儿枵腹披枷杻。

小儿呱呱怀抱中，身死奚恤愁儿从。昨闻诏书发粟赈，匍匐哀告含羞容。

安得有钱买胥吏，赈籍无名长官詈。踯躅中路不得归，以此悲伤洒血泪。

我闻斯语愁心神，彼司牧者独何人？方看嫠妇泣东陌，又听悲怨来西郊。

作者简介：字子重，江南无锡人。康熙甲辰赐进士第三人，官侍读学士。